Raadio on veel üsna elujõuline aga ma arvan, et koos interneti vilumuse tekkimisega ja ühenduste paranemisega ütlevad ka inimesed ühel päeval, et ma  ei taha raadiot kui tapeeti, mis lihtsalt on ja ma pean seda sundkuulama. Asemele tuleb siis võimalus hakata saatesarju valima ja neid omale sobival ajal kuulama. Piltlikult öeldes ei toimu pühapäeval kell 12 kümnete tuhandete raadiovastuvõtjate häälestamist Vihkamistunni kuulamiseks, vaid oled oma seadmele (mis ilmselt on kaasaskantav arvuti, võimaliku sarnasusega mobiiltelefonile) andnud eelnevalt korralduse teavitada uue osa ilmumisest kättesaadava teenusena, tõmbad selle oma seadmesse, kuulad selle ära  ja mingil teisel kanalil arutate siis sõpradega, et mis selles saates huvitav tundus. Kui tuua veel üks sarnane näide, siis praegune paberajaleht võib sattuda mitme lugeja kätte (perekond) aga internetis loetakse lehti üksikult ehk siis silma jäänud artiklid ei pruugi olla samad ega isegi mitte samadest ajalehtedest.